Sâmbătă 15 decembrie 2012, în cadrul serbării „Veniţi la Ţebea/Veniţi să colindaţi cu noi/Pentru străbuni eroi şi pentru Voi !” ,

„CRĂIŞORII” AU COLINDAT ÎN PANTHEONUL DE LA ŢEBEA

     După cuvântul de deschidere rostit de către dl. Ioan Paul Mărginean preşedintele Asociaţiei „Ţara Iancului Iubirea Mea” Deva şi a Clubului de elevi-voluntari ”Crăişorii” glasurile zglobii ai celor  200 de elevi „crăişori” îmbrăcaţi în costume naţionale, neţinând seama de ger şi ninsoare, adunaţi în jurul mormântului Eroului Naţional Avram Iancu, au intonat  străvechea colindă creştinească „Trei păstori se întâlniră”. 

     Programul de colinzi a continuat sub cupola Bisericii ortodoxe cu tricolor după oficierea slujbei de Te Deum de către un sobor de preoţi conduşi de către delegatul Episcopiei Devei şi Hunedoarei, Preacuvioşia Sa Arhimandritul Visarion Neag, exarh al Episcopiei Devei şi Hunedoarei şi stareţ al Mânăstirii Crişan (preot protopop de Brad Ioan Jorza, preot paroh de Ţebea Mirel Petrică şi preot paroh de Hălmagiu Viorel Nan). În vibrantul său cuvânt de bun venit şi îndrumare, Preacucernicul părinte protopop de Brad Ioan Jorza a apreciat acţiunile Asocaţiei Ţara Iancului - Iubirea Mea şi a Clubului de elevi-voluntari Crăişorii şi constanţa organizării serbării „Veniţi la Ţebea, Veniţi să colindaţi cu noi/pentru străbuni, eroi şi pentru voi !”, care, spunea dânsul, ”iată a devenit o tradiţie, fiind la a cincea ediţie, această minunată acţiune iniţiată de către Asociaţie şi preşedintele său... Colinzile din preajma Marii Sărbători a Naşterii Domnului nostru Isus Hristos sunt  o  explozie a simţămintelor noastre de slavă, cinstire, dragoste, credinţă şi recunoştinţă înălţate către Mântuitorul nostru; aceste colinzi cântate aici, sub cupola bisericii ortodoxe cu tricolor din Pantheonul de la Ţebea de glasurile curate şi zglobii ale „ crăişorilor”, au o semnificaţie şi vibraţie aparte”
  ... S-au luat „la întrecere” în colindat inimoşii elevi-crăişori, conduşi de dascălii lor, de pe Văile Crişului Alb şi Arieşului, de la Liceul Tehnologic „Moga Voievod” -Hălmagiu, jud. Arad (director prof. David Victor Gheorghe); Şcoala Gimnazială „Avram Iancu”- Baia de Criş (director prof. Suciu Angela), Colegiul Naţional „Avram Iancu” - Şcoala „Mircea Sântimbreanu” Brad, (director prof. Suciu Ovidiu şi dir. Adj. Prof. Răpcău Ancuţa); Şcoala Gimnazială „Ion Buteanu”- Buceş, (director prof. Ştefan Maximiliana); Liceul Tehnologic „Ioan Buteanu”- Gurahonţ jud. Arad (director prof. Păiuşan Teodor Gheorghe); Şcoala Gimnazială „Sabin Oprean”- Bucureşci (director prof. Florin Constantin Nicoară); Liceul Tehnologic „Crişan”- Crişcior (director prof. Nicolae Popa ) şi Şcoala Gimnazială -Scărişoara, jud. Alba (director prof. Vasile Cioara) .
   Un moment de culoare al serbării, deosebit de apreciat de către asistenţă, 
l-a constituit sosirea de la Cluj-Napoca a delegaţiei Asociaţiei „Datina Străbună” şi lansarea de carte de către conducătorul delegaţiei dl. drd. Bogdan Briscu, autor al cărţii „Moţii şi luptele lor la 1848-1849”. 
  Unul din membrii Asociaţiei, Urs Romulus profesor pensionar, îmbrăcat într-un frumos costum popular din zona Lăpugiu de Sus jud. Hunedoara, a încântat audienţa prin colinzile interpretate.
   După încheierea programului de colinzi au fost distribuite cadouri din partea Asociaţiei „Ţara Iancului Iubirea Mea”, a Clubului „Crăişorii” şi a sponsorilor principali: Consiliul Judeţean Hunedoara (preşedinte Ioan Mircea Moloţ ), prin  finanţarea numărului 6 al Revistei „Ţara Iancului” lansată şi distribuită cu această ocazie; S.C. „Boromir Ind.” S.R.L. (director George Frântu) precum şi dl. Bogdan Briscu şi familia Roşca Pompei din Braşov– donaţie de cărţi pentru bibliotecile şcolilor şi Asociaţiei.

    Serbarea s-a încheiat cu un cuvânt de felicitare, de apreciere şi promisiune de sprijin în continuare, din partea delegatului Consiliulului Judeţean Hunedoara doamna Liliana Ţolaş, director al Muzeului Civilizaţiei Dacice şi Romane – Deva.

